钦定古今图书集成/理学汇编/经籍典/第127卷 > 《鲧说》前人
## 钦定古今图书集成/理学汇编/经籍典/第127卷 > 《鲧说》前人

尧咨孰能治水，四岳皆对曰：“鲧。”然则在廷之臣可治
水者惟鲧，水之患不可留而俟人，鲧虽方命圮族，而
其才则群臣皆莫及，然则舍鲧而孰使哉？当此之时，
禹盖尚少，而舜犹伏于下而未见乎上也。夫舜、禹之
圣也，而尧之圣也，群臣之仁贤也，其求治水之急也，
而相遇之难如此。后之不遇者，亦可以无憾矣。